b'\n_START_ARTICLE_\nKoboltti(III)fluoridi\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa koboltti(III)fluoridi on vaaleanruskeaa kiteist\xc3\xa4 ainetta. Sen alkeiskoppi on heksagonaalinen. Yhdiste on hygroskooppista ja reagoi veden kanssa hapettaen sen hapeksi. Orgaanisiin liuottimiin koboltti(III)fluoridi ei liukene. Kidevedett\xc3\xb6m\xc3\xa4n koboltti(III)fluoridin lis\xc3\xa4ksi tunnetaan kidevedellinen dihydraatti (CoF\xe2\x82\x83\xc2\xb72H\xe2\x82\x82O), joka on v\xc3\xa4rilt\xc3\xa4\xc3\xa4n punaista. Voimakkaana hapettimena koboltti(III)fluoridi reagoi kiivaasti hapettuvien orgaanisten yhdisteiden, esimerkiksi alkoholien, kanssa. Metallioksidien kanssa se muodostaa metallifuorideja, joissa metalli on usein korkealla hapetusluvulla.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nKoboltti(III)fluoridia valmistetaan fluoraamalla kobolttifluoridia tai -kloridia fluorilla 150\xe2\x80\x93250\xc2\xa0\xc2\xb0C:n l\xc3\xa4mp\xc3\xb6tilassa. Yhdistett\xc3\xa4 k\xc3\xa4ytet\xc3\xa4\xc3\xa4n fluoraavana reagenssina erityisesti orgaanisen kemian synteeseiss\xc3\xa4. Se korvaa vetyatomit fluorilla reagoidessaan tyydyttyneiden, tyydyttym\xc3\xa4tt\xc3\xb6mien tai aromaattisten hiilivetyjen kanssa. Alkeenien ja alkyynien kanssa se voi reagoida my\xc3\xb6s additioreaktiolla. Koboltti(III)fluoridia k\xc3\xa4ytet\xc3\xa4\xc3\xa4n my\xc3\xb6s metallifluoridien valmistamiseen ja se reagoi ammoniakin kanssa muodostaen typpitrifluoridia.'